กอร์ปศักดิ์ชี้ไม่จำเป็นต้องตั้งกองทุนมั่งคั่ง
กอร์ปศักดิ์ฟังธงตั้งกองทุนมั่นคั่งไม่ใช่งานเร่งด่วน แนะควรเร่งทำหน้าที่เก็บภาษีหารายได้ ป้องกันการทุจริตมากกว่า
5 ก.ย. 2554

กอร์ปศักดิ์ฟังธงตั้งกองทุนมั่นคั่งไม่ใช่งานเร่งด่วน แนะควรเร่งทำหน้าที่เก็บภาษีหารายได้ ป้องกันการทุจริตมากกว่า
นายกอร์ปศักดิ์ สภาวสุ อดีตรองนายกรัฐมนตรีด้านเศรษฐกิจ และ สมาชิกพรรคประชาธิปัตย์ เขียนข้อความบนเฟซบุ๊กส่วนตัีว เรื่องแนวคิดการตั้งกองทุนความมั่นคั่งแห่งชาติื ของนายธีระชัย ภูวนาถนรานุบาล รมว.คลัง ใจความส่วนหนึ่ง ว่า  




"ไม่มีความเร่งด่วนใดๆ ที่รัฐบาลฯ ที่รัฐมนตรีฯจะไปวุ่นวายกับงานของธนาคารแห่งประเทศไทย โดยเฉพาะเรื่องของการบริหารเงินสำรองที่เป็นเงินตราต่างประเทศ จังหวะเวลาและความเหมาะสมไม่มีด้วยประการทั้งปวง อาจใช้คำพูดของเพื่อนเฟชบุ๊คเจ้าของเงินท่านหนึ่งที่ส่งข้อความมาว่า..."เงินเก็บไว้ในคลังมันจะบูดหรือคะถึงต้องนำมาถลุงเล่น"...
ผมจึงกล้าฟันธงได้เลยว่าประชาชนเจ้าของเงินส่วนใหญ่ ไม่ต้องการให้ท่านรัฐมนตรีฯเร่งดำเนินการจัดตั้งกองทุนมั่งคั่งโดยเร็วอย่างแน่นอน เพราะอะไรครับ ตอบง่ายๆว่า ประชาชนเขายังมองไม่ออกว่าเขาจะได้อะไรจากงานเร่งด่วนชิ้นนี้
วันนี้ประชาชนเขาเดือดร้อนหลายเรื่อง เขากังวลว่ากระทรวงการคลังเก็บเงินภาษีจากเขาไปแล้ว จะนำไปใช้ให้เกิดประโยชน์หรือเปล่า ระบบภาษีจะมีการปรับปรุงให้ดีขึ้นหรือไม่ คลังเร่งหาแหล่งเงินเพื่อนำมาช่วยประชาชนที่เดือดร้อนจากน้ำท่วมได้มากน้อยแค่ไหน ปัญหาพื้นฐานง่ายๆอย่างนี้ที่เจ้ากระทรวง ไม่ว่าจะเป็นใคร ถือเป็นหน้าที่หลักที่ต้องดูแลรับผิดชอบ
ความจริงแล้วงานของกระทรวงการคลังในส่วนที่เกี่ยวกับนโยบายการคลัง การปรับปรุงระบบการจัดเก็บภาษีให้เป็นธรรม การป้องกันการทุจริตในการใช้เงินภาษีของหน่วยงาน ปัญหาประสิทธิภาพการบริหารของรัฐวิสาหกิจที่ยังแก้กันไม่ได้เสียที แค่สามเรื่องเหนาะๆนี่รัฐมนตรีฯก็เหนื่อยตัวเป็นเกลียวแล้ว"